Broj: 711-I-1352-P-142/22-02-17

Zagreb, 4. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Milke Batistić, voditeljice financijsko-komercijalnih i računovodstvenih poslova Županijske lučke uprave Korčula,** za davanjem očitovanja,na 162. sjednici, održanoj 4. ožujka 2022., daje sljedeće

**OČITOVANJE**

1. **Sukladno članku 17. stavku 1. ZSSI/21-a, ravnatelj Županijske lučke uprave Korčula ne može za vrijeme obnašanja navedene dužnosti biti član gradskog vijeća niti predsjednik mjesnog odbora, jer zakonom nije propisana iznimka od opće zabrane istodobnog obnašanja ovih javnih dužnosti.**
2. **Obveznik iz točke I. izreke može koristiti sredstva reprezentacije predviđena financijskim planom Županijske lučke uprave u iznosima i na način koji je sukladan navedenom dokumentu, rukovodeći se javnim interesom te trošeći ih racionalno i prema opravdanima potrebama za izvršenjem poslova iz djelokruga navedene javne ustanove.**
3. **Sukladno članku 15. ZSSI/21-a, obveznik smije zadržati samo dar simbolične vrijednosti najviše u vrijednosti do 500,00 kuna od istog darovatelja, pri čemu je dužan paziti da ne primi takav dar u vidu usluge dane bez naknade koji ga dovodi ili može dovesti u odnos zavisnosti ili kod njega stvoriti obvezu prema darovatelju.**

Obrazloženje

Milka Batistić, voditeljica financijsko-komercijalnih i računovodstvenih poslova Županijske lučke uprave Korčula, podnijela je zahtjev za očitovanjem koji je u knjigama ulazne pošte zaprimljen 21. veljače 2022. pod brojem: 711-U-3161-P-142/22-01-3, povodom kojeg se vodi predmet broj P-142/22.

U zahtjevu podnositeljica navodi da je ravnatelj Županijske lučke uprave Korčula ujedno i član gradskog vijeća i predsjednik mjesnog odbora. Podnositeljica napominje da obveznik u obnašanju navedenih dužnosti na razini jedinice lokalne samouprave donosi odluke vezane za izmjene i dopune prostornog plana, komunalni doprinos te komunalnu naknadu, što izravno utječe na poslovanje Županijske lučke uprave Korčula, slijedom čega se traži mišljenje Povjerenstva može li ravnatelj Županijske lučke uprave Korčula istodobno obnašati navedene dužnosti, odnosno na koji način treba postupiti kada bi se našao u situaciji raspravljanja i glasovanja o ovim odlukama.

Podnositeljica također traži mišljenje Povjerenstva može li ravnatelj Županijske lučke uprave Korčula koristiti stavku prezentacije (ugošćavanje poslovnih partnera i gostiju), kako je to predviđeno financijskim planom ustanove ili u tom smislu postoje neka ograničenja, kao i smije li ravnatelj biti ugošćen od strane poslovnog partnera na način da mu se plati konzumacije jela i pića te postoje li zakosnka ograničenja u tom pogledu.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 60. ZSSI/21-a propisano je da su ravnatelji lučkih uprava obveznici u smislu Zakona, stoga je i ravnatelj Županijske lučke uprave Korčula povodom obnašanja navedene dužnosti obvezan pridržavati se odredbi ZSSI/21-a.

Člankom 15. stavkom 1. ZSSI/21-a propisano je da se darom se, u smislu tog Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka ZSSI/21-a propisano je da se ne smatraju darovima uobičajeni darovi između članova obitelji, rodbine i prijatelja te državna i međunarodna priznanja, odličja i nagrade, dok prema stavku 3. obveznik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti ravnatelja županijske lučke uprave, ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela propisane Zakonom o lokalnoj i područnoj (regionalnoj) samoupravi („Narodne novine“ broj33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20..) u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Nadalje, člankom 57. Zakona o lokalnoj i područnoj (regionalnoj) samoupravi propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana te se osniva za jedno naselje, više međusobno povezanih naselja ili za dio većeg naselja koji u odnosu na ostale dijelove čini zasebnu razgraničenu cjelinu, slijedom čega se također radi o drugoj javnoj dužnsoti izvan kruga zakonskih obveznika.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju odredbama Zakona o pomorskom dobru i morskim lukama („Narodne novine“, broj 158/03., 100/04., 141/06., 38/09., 123/11., 56/16. i 98/19.) kojom je propisano da županija odlukom županijske skupštine osniva županijsku lučku upravu te su propisane ovlasti kao i način imenovanja te razrješenja ravnatelja lučke upravenije propisano da bi ravnatelj navedene ustanove, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave, odnosno predsjednik mjesnog odbora.

Sukladno navedenom, ravnatelj Županijske lučke uprave Korčula ne može za vrijeme obnašanja navedene dužnosti biti član gradskog vijeća, jer je navedeno suprotno odredbi članka 17. stavka 1. Zakona.

Vezano za utrošak sredstava reprezentacije predviđenih financijskim planom javne ustanove, obveznik iste može koristiti u iznosu i na način koji je sukladan navedenom dokumentu, rukovodeći se pritom javnim interesom koji je uvijek pozvan štititi tako da se ista sredstva troše za službene svrhe te racionalno i prema opravdanima potrebama za izvršenjem poslova iz djelokruga Županijske lučke uprave Korčula.

U odnosu na primitak plaćenih troškova ugostiteljske usluge od strane poslovnih partnera ustanove, sukladno članku 15. ZSSI/21-a obveznik smije zadržati samo dar simbolične vrijednosti najviše u vrijednosti do 500,00 kuna od istog darovatelja, pri čemu je dužan paziti da ne primi takav dar u vidu usluge dane bez naknade koji ga dovodi ili može dovesti u odnos zavisnosti ili kod njega stvoriti obvezu prema darovatelju, jer bi u suprotnom postupio suprotno navedenoj zakonskoj odredbi.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana